COTAR dă în judecată Primăria Bucureşti şi anunţă proteste: "Sabotează taximetria şi face loc pentru ride-sharing".
Confederaţia Operatorilor şi Transportatorilor Autorizaţi din România (C.O.T.A.R.) anunţă că va depune o plângere împotriva Primăriei Bucureşti, pentru nerespectarea legii, în legătură cu taximetria. De asemenea, transportatorii se pregătesc de proteste.
Potrivit transportatorilor de la COTAR, Primăria Municipiului Bucureşti a emis 10.269 de autorizaţii de taxi, dintre care, în acest moment, mai mult de jumătate sunt retrase, din diverse motive.Din cele circa 5.000 de taxiuri rămase în piaţă, mai mult de jumătate nu au autorizaţiile avizate, nici până în prezent, deşi dosarele de avizare s-au depus până la data de 28 februarie 2020, mai spun transportatorii.În Bucureşti, Primăria sabotează taximetria şi face loc pentru ride-sharing, este concluzia membrilor COTAR."În Capitală, taximetriştii sunt controlaţi şi, dacă nu au autorizaţiile avizate, sunt amendaţi şi li se ridică plăcuţele de înamatriculare, cu toate că am făcut demersuri, încă de la preluarea mandatului actualului Primar General, încercând să discutăm problemele din activitatea de taxi şi închiriere auto, precum şi problema transportului de persoane între Bucureşti şi Ilfov. Domnul Primar General nu a avut timp de noi, până astăzi. (…) Cele 5.000 de autorizaţii sunt în continuare ţinute la sertar, deşi, conform Legii 38/2003 ar fi trebuit scoase la atribuire imediat. Ceea ce face domnul Nicuşor Dan, de când a preluat mandatul de Primar General, demonstrează că are în plan distrugerea taximetriei, cu orice preţ, pentru a face mai mult loc pe piaţă firmelor de ride-sharing, încâlcând principiile Legii concurenţei", a spus Mircea Manolache, vicepreşedintele COTAR.Transportatorii mai spun că în Bucureşti există de peste patru ori mai multe maşini care circulă în regim de ride-sharing. Ei consideră că este foarte suspect "faptul că singura atribuţie pe care nu a delegat-o dl. Primar General este autorizarea transportului de taxi, dar nici nu a avizat autorizaţiile, conform legii. Ne punem întrebări în legătură cu interesele Primarului General, după ce am văzut că de atât de mult timp nu semnează şi nu scoate la atribuire autorizaţiile ţinute la sertar, asumându-şi riscul de a plăti pentru încălcarea legii. Nu poate da vina pe greaua moştenire, pentru că are majoritate în Consiliul General – ceea ce este şi mai suspect, în legătură cu asocierea în vederea favorizării concurenţilor noştri din ride-sharing, care de fapt practica tot activitate de taxi", scriu reprezentanţii COTAR într-un comunicat de presă.Transportatorii anunţă că vor da Primăria în judecată şi vor cere despăgubiri."Ne pregătim de proteste în faţa Primăriei Municipiului Bucureşti, unde vom sta până se vor clarifica şi se vor rezolva toate aceste probleme. Vom acţiona şi în instanţă PMB şi Consiliul General, pentru încălcarea prevederilor legale şi favorizarea concurenţei, prin abuz în serviciu în formă continuată. De asemenea, vom calcula prejudiciul cauzat firmele de taxi, în tot acest timp, prin neavizarea autorizaţiilor, urmând să cerem, în instanţă, plata acestuia. Vom depune plângere la Consiliul Concurenţei, la Parchetul General şi la DNA, pentru a se cerceta ce anume i-a determinat pe factorii de decizie din PMB să favorizeze firmele de ridesharing (transport alternativ), prin limitarea nelegală a autorizaţiilor pentru taxi", a declarat Vasile Ştefănescu, preşedintele COTAR.